**Informatīvais ziņojums**

**„Par revīzijas iestādes 2014.gada Eiropas Ekonomikas zonas finanšu instrumenta un Norvēģijas finanšu instrumenta revīziju rezultātiem”**

Atbilstoši Eiropas Ekonomikas zonas finanšu instrumenta un Norvēģijas finanšu instrumenta 2009.-2014.gada perioda vadības likuma 10.panta piektajai daļai līdz kārtējā gada 1.martam revīzijas iestāde ar finanšu ministra starpniecību informē Ministru kabinetu par pārskata gada revīzijas rezultātiem.

Atbilstoši Eiropas Ekonomikas zonas finanšu instrumenta komitejas 2011.gada 13.janvārī apstiprināto noteikumu par Eiropas Ekonomikas zonas finanšu instrumenta ieviešanu 2009.–2014.gadā un Norvēģijas Ārlietu ministrijas 2011.gada 11.februārī apstiprināto noteikumu par Norvēģijas finanšu instrumenta ieviešanu 2009.–2014.gadā (turpmāk – donorvalstu noteikumi) prasībām, 2013.gada 19.decembrī revīzijas iestāde iesniedza Eiropas Ekonomikas zonas finanšu instrumenta komitejai un Norvēģijas Ārlietu ministrijai (turpmāk – donorvalstis) gada revīzijas ziņojumu un atzinumu par Latvijā izveidotās Eiropas Ekonomikas zonas finanšu instrumenta un Norvēģijas finanšu instrumenta (turpmāk – Finanšu instrumenti) vadības un kontroles sistēmas darbības efektivitāti un donorvalstīm deklarēto izdevumu likumību un pareizību.

**1. Sistēmu revīzijas**

Saskaņā ar donorvalstu noteikumiem revīzijas iestādei periodā no 2013.gada līdz 2017.gadam ir jāveic vismaz vienu programmas vadības un kontroles sistēmas revīziju katrā programmā.

Revīzijas iestāde 2014.gadā ir veikusi trīs sistēmu revīzijas, aptverot piecas (Finanšu ministrija, Valsts kase, Sabiedrības integrācijas fonds, Ekonomikas ministrija un Latvijas Investīciju un attīstības aģentūra) no 13 Finanšu instrumentu administrēšanā iesaistītajām institūcijām. Apkopojot visu veikto sistēmu auditu rezultātus, revīzijas iestāde nonāca pie secinājuma, ka Latvijā izveidotā Finanšu instrumentu vadības un kontroles sistēma darbojas, bet atsevišķās jomās uzlabojumi ir nepieciešami.

**2. Projektu revīzijas**

Revīzijas iestāde veica vienu projektu revīziju, kurā pārbaudāmās vienības (projekti) tika atlasītas pēc nejaušās izlases metodes, kā arī, pamatojoties uz riska izvērtējumu. Kopā tika pārbaudīti 16 projekti, no tiem viens projekts no Vides aizsardzības un reģionālās attīstības ministrijas administrētās programmas “Kapacitātes stiprināšana un institucionālā sadarbība starp Latvijas un Norvēģijas valsts institūcijām, vietējām un reģionālām iestādēm” un 15 projekti no Sabiedrības integrācijas fonda administrētās programmas “NVO fonds”.

Kopā tika pārbaudīti izdevumi 352 452 EUR apmērā (skat. kopsavilkumu tabulā Nr.1). Revīzijas iestāde pārbaudīja 10 procentus no izdevumiem, kas bija deklarēti donorvalstīm audita periodā.

|  |  |
| --- | --- |
| **Izlases kopa (periodā no 01.05.2013. līdz 31.12.2013. veiktie izdevumi) (EUR), t.sk.:**  | **3 517 606** |
| **Pārbaudītie izdevumi (EUR)** | **352 452** |
| **Pārbaudītie izdevumi (%)** | **10 %** |
| **Konstatētie neattiecināmie izdevumi (EUR)** | **358,89** |
| **Kļūdas līmenis (%)**  | **0,3 %** |

Attēls Nr.1 Projektu revīziju kopsavilkums

Pieļaujamais kļūdas līmenis ir divi procenti. No Attēla Nr.1 datiem redzams, ka revīzijas iestādes pārbaudītajos izdevumos konstatētais kļūdas līmenis izlasē ir mazāks – 0,3 procenti.

**3. Konstatētas problēmas**

Revīzijas iestādes veikto sistēmu un projektu revīziju ietvaros tika konstatēta viena sistēmiska problēma Sabiedrības integrācijas fonda iekšējā sistēmā. Tika konstatēts, ka nav vienotas pieejas, kā attiecināt uz projektu izdevumiem projektu ieviešanas vajadzībām iegādāto pamatlīdzekļu nolietojumu, kas rāda neattiecināmo izdevumu risku. Revīzijas iestāde sniegusi ieteikumus sistēmas pilnveidošanai, un Sabiedrības integrācijas fonds izstrādāja pasākumu plānu ieteikumu ieviešanai.

Sistēmu revīzijas Ekonomikas ministrijā un Latvijas Investīciju un attīstības aģentūrā rezultātā tika konstatēts, ka vēl nav pabeigta šo iestāžu administrētās programmas “Inovācijas “zaļās” ražošanas jomā” vadības un kontroles sistēmas izveide (nav izstrādātas visas nepieciešamas iekšējās procedūras), tādēļ pastāv risks, ka ieilgušais procedūru izstrādāšanas process var traucēt pilnvērtīgai sistēmas darbībai un programmas ietvaros piešķirtā finansējuma apguvei. Revīzijas iestāde sniegusi ieteikumus sistēmas pilnveidošanai, un Ekonomikas ministrija un Latvijas Investīciju un attīstības aģentūra izstrādāja pasākumu plānu ieteikumu ieviešanai.

**4. Kopsavilkums**

Balstoties uz veikto sistēmu un projektu revīziju rezultātiem un iegūtajiem auditu pierādījumiem, revīzijas iestāde secināja, ka Latvijā izveidotā Finanšu instrumentu sistēma ir vērtējama 2.kategorijā (sistēma darbojas, taču tajā ir nepieciešami atsevišķi pilnveidojumi) un atklātais kļūdas līmenis ir 0,3 procenti, kas ir zemāks par būtiskuma slieksni ( divi procenti), līdz ar to donorvalstīm tika iesniegts audita atzinums bez iebildēm.

Finanšu ministrs J.Reirs

12.02.2015 8:19

585

O.Guza

67083864; olga.guza@fm.gov.lv